Li Keqiang

Li Keqiang (Mandaryns: 李克强; pinyin: Lǐ Kèqiáng) (Hefei, Anhui, 1 Julie 1955 – Shanghai, 27 Oktober 2023) was 'n Chinese politikus wat tussen 15 Maart 2013 en 11 Maart 2023 as die premier van die Volksrepubliek China gedien het.

Studieloopbaan 
Li is as die seun van 'n munisipale beampte van Hefei gebore.

Li het in 1974 tydens die Kulturele Rewolusie aan die hoërskool in Hefei gegradueer en is na die landelike gebiede in Fengyang in dieselfde provinsie gestuur om in die platteland te gaan werk. Daar word hy uiteindelik lid van die Kommunistiese Party van China en word hy partyleier van die plaaslike produksiespan. Hy het 'n toekenning ontvang vir sy studie van Maoïsme.

Li het die aanbod van sy vader van die hand gewys om hom voor te berei op die plaaslike leierskap van die party en het regte aan die Universiteit van Beijing gaan studeer, waar hy sy LLB-graad verwerf het. Hy het die president van die studenteraad van die universiteit geword, en in 1995 'n PhD in ekonomie verwerf, met die prominente ekonoom Li Yining (wat nie familie is nie) as doktorale adviseur. Sy proefskrif is bekroon met die Sun-Yefang-prys, die hoogste prys in China in die ekonomie.

Politieke loopbaan 
Li was van 2008 tot 2013 vise-premier van die Volksrepubliek China onder leiding van president Hu Jintao.

Li Keqiang is op 15 Maart 2013 deur die Nasionale Volkskongres tot premier verkies. Xi Jinping is op dieselfde kongres tot president verkies. Li vervang toe premier Wen Jiabao, wat uitgetree het nadat hy twee termyne gedien het. Van die byna 3 000 lede wat op die kongres gestem het, was 2 940 ten gunste van Li, slegs drie teen en ses het buite stemming gebly. Hy is vir 'n termyn van vyf jaar verkies. Hy is in 2018 herverkies. Op 11 Maart 2022 het hy aangekondig dat hy vir nie herverkiesing as premier staan nie. Li is op 11 Maart 2023 deur Li Qiang opgevolg.

Oorlede
Li is op 27 Oktober 2023 aan 'n hartaanval in Shanghai oorlede.

Buitelandse beleid 
Li Keqiang het op 18 Mei 2013 sy eerste staatsbesoek aan die naburige Indië afgelê weens 'n poging om grensgeskille op te los en ekonomiese betrekkinge te bevorder. Hy het gesê dat Indië se keuse vir sy eerste staatsbesoek die belangrikheid van China se politieke betrekkinge met Indië beklemtoon. 

Tydens sy besoek aan Pakistan het Li met leiers van daardie land vergader en gesê: "As die beste vriend en broer van Pakistan wil ons soveel hulp bied as wat ons kan."

Li het ook Switserland en Duitsland besoek op sy eerste reis na die Europese Unie en het die regeringshoofde van albei lande ontmoet.

Verwysings

Eksterne skakels 
 
  Profiel van Li op die Engelstalige webwef van die Chinese owerheid

Notas 

Politici van die Volksrepubliek China
Premiers
Geboortes in 1955
Sterftes in 2023